Komiteto patobulintas projektas Nr. XIP-2017(3)

LIETUVOS RESPUBLIKOS

CIVILINĖS BŪKLĖS AKTŲ REGISTRAVIMO

ĮSTATYMAS

2014 m. d. Nr.

Vilnius

I SKYRIUS

BENDROSIOS NUOSTATOS

1 straipsnis. Įstatymo paskirtis

Šis įstatymas nustato civilinės būklės aktų registravimo tvarką, civilinės būklės aktus registruojančių institucijų teises ir pareigas, kitų institucijų ir asmenų, susijusių su civilinės būklės aktų registravimu, teises ir pareigas.

2 straipsnis. Pagrindinės šio įstatymo sąvokos

1. Civilinės būklės aktas – oficialiai registruojamas fizinio asmens teisinę padėtį lemiantis veiksmas ar įvykis, dėl kurio atsiranda, pasikeičia ar pasibaigia fizinio asmens teisės ir pareigos.

2. Civilinės būklės akto įrašas – civilinės būklės akto duomenų rinkinys, sudaromas registruojant civilinės būklės aktą.

3. Civilinės metrikacijos įstaiga – savivaldybės administracijos struktūrinis padalinys, kuriam pavesta įgyvendinti šiame įstatyme nustatytas civilinės būklės aktų registravimo ir kitas funkcijas.

4. Kitos šiame įstatyme vartojamos sąvokos suprantamos taip, kaip jos apibrėžtos Lietuvos Respublikos žmogaus mirties nustatymo ir kritinių būklių įstatyme, Lietuvos Respublikos gyventojų registro įstatyme ir Lietuvos Respublikos įstatyme „Dėl užsieniečių teisinės padėties“.

3 straipsnis. Civilinės būklės aktų registravimo tvarka

1. Lietuvos Respublikos civilinio kodekso 2.18 straipsnyje nustatyti civilinės būklės aktai registruojami sudarant civilinės būklės akto įrašą.

2. Civilinės būklės aktai registruojami pagal dokumentus, patvirtinančius tam tikrą veiksmą ar įvykį, remiantis asmens prašymu ar pareiškimu arba registruojančios institucijos iniciatyva (ex officio).

3. Civilinės būklės aktus registruoja civilinės metrikacijos įstaigos, o šiame įstatyme nustatytais atvejais – ir Lietuvos Respublikos diplomatinės atstovybės ir konsulinės įstaigos (toliau – konsulinės įstaigos). Atsisakymas įregistruoti civilinės būklės aktą gali būti skundžiamas Lietuvos Respublikos civilinio proceso kodekso nustatyta tvarka.

4 straipsnis. Teisė gauti civilinės būklės aktų įrašus liudijančius išrašus

Asmuo, kurio civilinės būklės aktas įregistruotas, arba jo atstovai turi teisę gauti civilinės būklės akto įrašą liudijantį išrašą, išduotą Civilinės būklės aktų registravimo taisyklėse nustatyta tvarka. Mirties įrašą liudijantį išrašą turi teisę gauti mirusiojo artimieji ir mirusiojo įpėdiniai.

5 straipsnis. Civilinės būklės aktų registravimo terminai

Jeigu šiame įstatyme nenustatyta kitaip, civilinės būklės aktas registruojamas nedelsiant, bet ne vėliau kaip kitą darbo dieną nuo prašymo ar pareiškimo, kai atitinkamo prašymo ar pareiškimo pateikimas nustatytas šiame įstatyme, ir dokumentų, patvirtinančių tam tikrą veiksmą ar įvykį, gavimo dienos.

6 straipsnis. Civilinės būklės aktų įrašai

1. Registruojant civilinės būklės aktus, sudaromi šie civilinės būklės aktų įrašai:

1) gimimo;

2) santuokos sudarymo;

3) santuokos nutraukimo;

4) mirties;

5) civilinės būklės akto įrašo pakeitimo ar papildymo.

2. Sudaryti civilinės būklės aktų įrašai gali būti taisomi, keičiami, papildomi, atkuriami ar anuliuojami šio įstatymo VIII skyriuje nustatytais pagrindais.

3. Draudžiama sudaryti, taisyti, keisti, papildyti, atkurti ar anuliuoti savo, savo sutuoktinio, tėvų, vaikų, brolių ir seserų civilinės būklės aktų įrašus.

4. Civilinės būklės aktų įrašai yra civilinės būklės aktų įrodymai. Civilinės būklės aktų įrašai gali būti nuginčyti tik teismo tvarka. Civilinės būklės aktų įrašų duomenys turi atitikti juos patvirtinančių dokumentų duomenis.

5. Civilinės būklės aktų įrašų turinį, jų sudarymo, taisymo, keitimo, papildymo, atkūrimo ir anuliavimo tvarka nustatoma Civilinės būklės aktų registravimo taisyklėse. Šias taisykles tvirtina Lietuvos Respublikos Vyriausybė (toliau – Vyriausybė) ar jos įgaliota institucija.

6. Civilinės būklės aktų įrašai rašomi lietuvių kalba.

7 straipsnis. Užsienio valstybėse įregistruotų civilinės būklės aktų apskaita

Lietuvos Respublikos piliečiai privalo pranešti civilinės metrikacijos įstaigai apie šiuos užsienio valstybėse įregistruotus civilinės būklės aktus: gimimo, santuokos sudarymo, santuokos nutraukimo ar pripažinimo negaliojančia, mirties. Šie užsienio valstybėje įregistruoti civilinės būklės aktai įtraukiami į apskaitą Civilinės būklės aktų registravimo taisyklių nustatyta tvarka. Įtraukiant į apskaitą užsienio valstybėje įregistruotą civilinės būklės aktą, sudaromas atitinkamas civilinės būklės akto įrašas.

8 straipsnis. Asmens teisė kreiptis į civilinės metrikacijos įstaigą

Asmuo dėl civilinės būklės aktų registravimo ir kitų šiame įstatyme nustatytų paslaugų gali kreiptis savo pasirinkimu į bet kurią civilinės metrikacijos įstaigą.

9 straipsnis. Civilinės būklės aktų įrašų ir dokumentų saugojimas

Civilinės būklės aktų įrašai ir juos patvirtinantys dokumentai saugomi Vyriausybės ar jos įgaliotos institucijos nustatyta tvarka.

10 straipsnis. Dokumentų, patvirtinančių tam tikrą veiksmą ar įvykį, gavimas

Civilinės būklės aktui įregistruoti reikalingus dokumentus, patvirtinančius tam tikrą veiksmą ar įvykį, civilinės metrikacijos įstaigos gauna iš šiuos dokumentus sudarančių įstaigų ir teismų. Šiuos dokumentus sudarančios įstaigos ir teismai privalo užtikrinti, kad dokumentai būtų įstatymuose nustatytais terminais perduoti civilinės metrikacijos įstaigai, registruojančiai atitinkamą civilinės būklės akto įrašą.

II SKYRIUS

GIMIMO REGISTRAVIMAS

11 straipsnis. Gimimą registruojančios įstaigos

1. Gimimą registruoja civilinės metrikacijos įstaigos.

2. Konsulinės įstaigos turi teisę registruoti vaiko, kurio abu tėvai ar vienas iš jų yra užsienio valstybėje gyvenantys Lietuvos Respublikos piliečiai, gimimą, kai vaiko gimimas nėra įregistruotas užsienio valstybės institucijoje.

12 straipsnis. Gimimo registravimo tvarka

1. Gimimas registruojamas remiantis vaiko tėvų ar vieno iš jų pareiškimu ir vaiko gimimo pažymėjimu, sudarytu Vyriausybės ar jos įgaliotos institucijos nustatyta tvarka. Konsulinei įstaigai pateikiamas užsienio valstybės kompetentingos institucijos, galinčių patvirtinti gimimo faktą, išduotas dokumentas.

2. Apie gimimą gali būti pareikšta žodžiu ar raštu. Jeigu vaiko tėvai to padaryti negali, pareikšti apie vaiko gimimą gali giminaičiai ar valstybinė vaiko teisių apsaugos institucija. Rasto vaiko gimimas registruojamas remiantis valstybinės vaiko teisių apsaugos institucijos pareiškimu.

3. Apie gimimą turi būti pareikšta per tris mėnesius nuo vaiko gimimo dienos. Valstybinės vaiko teisių apsaugos institucijos pareiškimas dėl rasto vaiko gimimo registravimo turi būti pateiktas civilinės metrikacijos įstaigai per tris paras nuo vaiko radimo.

13 straipsnis. Gimimo įrašas

1. Gimimo įraše vaiko vardas, pavardė, pilietybė, taip pat vaiko tėvų duomenys įrašomi Lietuvos Respublikos civilinio kodekso 3.139, 3.140, 3.166, 3.167 straipsniuose ir Lietuvos Respublikos pilietybės įstatyme nustatytais pagrindais. Vaiko tautybė įrašoma pagal tėvų tautybę. Jeigu vaiko tėvai yra skirtingų tautybių, vaiko tautybė įrašoma tėvų susitarimu. Tėvams nesusitarus dėl vaiko tautybės, tautybė neįrašoma.

2. Jeigu vaiko kilmė iš tėvo nenustatyta, gimimo įraše duomenys apie tėvą neįrašomi.

3. Vaiko, kurio tėvai nežinomi, tautybė ir tėvų duomenys gimimo įraše neįrašomi, o vaiko vardas ir pavardė įrašomi valstybinės vaiko teisių apsaugos institucijos nurodymu.

III SKYRIUS

TĖVYSTĖS PRIPAŽINIMO, TĖVYSTĖS (MOTINYSTĖS) NUSTATYMO AR NUGINČIJIMO IR ĮVAIKINIMO REGISTRAVIMAS

14 straipsnis. Tėvystės pripažinimo, tėvystės (motinystės) nustatymo ar nuginčijimo ir įvaikinimo registravimas

1. Civilinės metrikacijos įstaiga tėvystės (motinystės) nustatymą, tėvystės (motinystės) nuginčijimą ir įvaikinimą registruoja savo iniciatyva (ex officio), remdamasi teismo sprendimu. Tėvystės pripažinimą civilinės metrikacijos įstaiga registruoja savo iniciatyva (ex officio), remdamasi notaro ar teismo patvirtintu pareiškimu dėl tėvystės pripažinimo.

2. Registruojant tėvystės pripažinimą, tėvystės (motinystės) nustatymą, nuginčijimą ar įvaikinimą, Civilinės būklės aktų registravimo taisyklėse nustatyta tvarka pakeičiamas ar papildomas gimimo įrašas.

IV SKYRIUS

SANTUOKOS REGISTRAVIMAS IR APSKAITA

15 straipsnis. Santuoką registruojančios įstaigos

1. Santuoką registruoja civilinės metrikacijos įstaigos.

2. Užsienio valstybėje gyvenančių Lietuvos Respublikos piliečių santuoką turi teisę registruoti konsulinės įstaigos. Registruojant santuoką konsulinėje įstaigoje, mutatis mutandis taikomos šio skyriaus nuostatos.

16 straipsnis. Prašymas įregistruoti santuoką

1. Norintys susituokti asmenys asmeniškai paduoda Vyriausybės ar jos įgaliotos institucijos nustatytos formos prašymą įregistruoti santuoką civilinės metrikacijos įstaigai.

2. Šio straipsnio 1 dalyje nurodytame prašyme norintys susituokti asmenys turi patvirtinti, kad yra įvykdytos visos Lietuvos Respublikos civilinio kodekso 3.12–3.17 straipsniuose nustatytos santuokos sudarymo sąlygos. Užsieniečiai, išskyrus nuolat Lietuvos Respublikoje gyvenančius pabėgėlius, paduodami prašymą įregistruoti santuoką, privalo pateikti savo kilmės valstybės kompetentingos institucijos išduotą dokumentą, patvirtinantį, kad pagal kilmės valstybės teisę santuokai nėra kliūčių.

3. Prašymas įregistruoti santuoką netenka galios, jeigu bent vienas iš jį padavusių asmenų nustatytu laiku neatvyksta įregistruoti santuokos arba šis prašymas atsiimamas.

17 straipsnis. Norinčių susituokti asmenų sveikatos tikrinimas

1. Norintiems susituokti asmenims, padavusiems prašymą įregistruoti santuoką, pasiūloma pasitikrinti sveikatą ir iki santuokos registravimo dienos pateikti Vyriausybės ar jos įgaliotos institucijos nustatytos formos sveikatos dokumentą.

2. Sveikatos dokumento nepateikimas nėra kliūtis įregistruoti santuoką.

18 straipsnis. Prašymo įregistruoti santuoką viešas skelbimas

1. Apie prašymą įregistruoti santuoką civilinės metrikacijos įstaiga skelbia viešai savivaldybės interneto svetainėje (prireikus – ir kitais civilinės metrikacijos įstaigos pasirinktais būdais) ne vėliau kaip likus dviem savaitėms iki santuokos registravimo dienos.

2. Skelbime apie prašymą įregistruoti santuoką nurodomi norinčių susituokti asmenų vardai, pavardės, gimimo data ir būsimos santuokos registravimo laikas.

19 straipsnis. Pareiškimas dėl kliūčių sudaryti santuoką

1. Bet kuris suinteresuotas asmuo turi teisę raštu pareikšti civilinės metrikacijos įstaigai, paskelbusiai apie prašymą įregistruoti santuoką, kad yra Lietuvos Respublikos civiliniame kodekse nustatytų kliūčių sudaryti santuoką.

2. Civilinės metrikacijos įstaiga, gavusi pareiškimą dėl kliūčių sudaryti santuoką, atideda santuokos įregistravimą ir įpareigoja pareiškimą padavusį asmenį per tris dienas nuo pareiškimo padavimo dienos pateikti rašytinius pareiškime nurodytų faktų įrodymus. Jeigu asmuo per nurodytą terminą šių įrodymų nepateikia, santuoka registruojama bendra tvarka.

3. Kai pateikiami šio straipsnio 2 dalyje numatyti rašytiniai įrodymai, civilinės metrikacijos įstaiga sustabdo santuokos registravimą ir, jei kyla ginčas, išaiškina norintiems susituokti asmenims jų teisę kreiptis į teismą dėl pareiškimo dėl kliūčių sudaryti santuoką paneigimo. Šiuo atveju santuoka įregistruojama tik po to, kai norintys susituokti asmenys pateikia civilinės metrikacijos įstaigai įsiteisėjusį teismo sprendimą, kuriuo pareiškimas dėl kliūčių sudaryti santuoką yra paneigtas kaip nepagrįstas.

4. Jeigu civilinės metrikacijos įstaigai pareiškimą dėl kliūčių sudaryti santuoką padavęs asmuo per šio straipsnio 2 dalyje nustatytą terminą nepateikia civilinės metrikacijos įstaigai rašytinių pareiškime nurodytų faktų įrodymų, taip pat jeigu teismas savo sprendimu pareiškimą dėl kliūčių sudaryti santuoką pripažįsta nepagrįstu, norintys susituokti asmenys, o po santuokos įregistravimo sutuoktiniai turi teisę per vienus metus nuo šio teismo sprendimo įsiteisėjimo dienos reikalauti tiesioginių nuostolių atlyginimo iš pareiškimą dėl kliūčių sudaryti santuoką padavusio asmens, išskyrus atvejus, kai pareiškimą buvo padavę vieno iš sutuoktinių tėvai ar prokuroras.

20 straipsnis. Santuokos registravimo laikas

Santuoka registruojama praėjus ne mažiau kaip vienam mėnesiui nuo prašymo įregistruoti santuoką padavimo dienos. Dėl norinčios susituokti moters nėštumo, vieno iš norinčių susituokti asmenų sunkios ligos, išvykimo į tolimojo plaukiojimo reisą ar atlikti karinės užduoties užsienio valstybėje ilgesniam negu trijų mėnesių laikotarpiui, išvykimo į diplomatinę tarnybą gali būti leidžiama įregistruoti santuoką nepraėjus vienam mėnesiui, bet praėjus ne mažiau kaip dviem savaitėms nuo prašymo padavimo dienos.

21 straipsnis. Santuokos registravimo tvarka

1. Prieš santuokos registravimą civilinės metrikacijos įstaiga privalo patikrinti, ar yra įvykdytos visos Lietuvos Respublikos civilinio kodekso 3.12–3.17 straipsniuose nustatytos santuokos sudarymo sąlygos.

2. Santuoka registruojama, kai dalyvauja norintys susituokti asmenys ir du liudytojai. Santuokos registravimo ceremonija organizuojama Civilinės būklės aktų registravimo taisyklėse nustatyta tvarka.

3. Santuoka registruojama sudarant santuokos sudarymo įrašą.

22 straipsnis. Bažnyčios (konfesijų) nustatyta tvarka sudarytų santuokų apskaita

1. Jeigu santuoka sudaryta bažnyčios (konfesijų) nustatyta tvarka, religinė bendruomenė ar religinė bendrija privalo per dešimt dienų po šios santuokos sudarymo pateikti santuokos sudarymo vietos civilinės metrikacijos įstaigai Vyriausybės ar jos įgaliotos institucijos nustatytos formos pranešimą apie santuokos sudarymą bažnyčios (konfesijų) nustatyta tvarka. Civilinės metrikacijos įstaiga, remdamasi šiuo pranešimu ir kartu su juo pateiktais dokumentais, savo iniciatyva (ex officio) įtraukia į apskaitą santuokos sudarymą.

2. Bažnyčios (konfesijų) nustatyta tvarka sudaryta santuoka įtraukiama į apskaitą tik tuo atveju, jeigu ji atitinka Lietuvos Respublikos civilinio kodekso 3.12–3.17 straipsniuose nustatytas santuokos sudarymo sąlygas.

23 straipsnis. Pažymos, patvirtinančios kliūčių sudaryti santuoką nebuvimą

Pažymas, patvirtinančias kliūčių sudaryti santuoką nebuvimą, Lietuvos Respublikos piliečiams, nuolat Lietuvos Respublikoje gyvenantiems asmenims be pilietybės ir pabėgėlio Lietuvos Respublikoje statusą turintiems ir čia nuolat gyvenantiems asmenims, norintiems sudaryti santuoką užsienio valstybėje, išduoda civilinės metrikacijos įstaigos Civilinės būklės aktų registravimo taisyklėse nustatyta tvarka. Konsulines pažymas, patvirtinančias kliūčių sudaryti santuoką nebuvimą, šiame straipsnyje nurodytiems asmenims išduoda konsulinės įstaigos Lietuvos Respublikos konsulinio statuto nustatyta tvarka.

V SKYRIUS

SANTUOKOS NUTRAUKIMO REGISTRAVIMAS

24 straipsnis. Santuokos nutraukimo registravimas

1. Santuokos nutraukimą registruoja civilinės metrikacijos įstaiga savo iniciatyva (ex officio), remdamasi teismo sprendimu.

2. Santuokos nutraukimas registruojamas sudarant santuokos nutraukimo įrašą.

VI SKYRIUS

ASMENS MIRTIES REGISTRAVIMAS

25 straipsnis. Asmens mirties registravimas

1. Civilinės metrikacijos įstaiga asmens mirtį registruoja savo iniciatyva (ex officio), remdamasi sveikatos priežiūros įstaigos sudarytu medicininiu mirties liudijimu, teismo sprendimu ar laivo kapitono Lietuvos Respublikos prekybinės laivybos įstatymo nustatyta tvarka sudarytu mirties aktu.

2. Konsulinės įstaigos turi teisę registruoti užsienio valstybėje mirusio Lietuvos Respublikos piliečio mirtį, jeigu jo mirtis nėra įregistruota užsienio valstybės institucijose. Konsulinė įstaiga asmens mirtį registruoja gavusi suinteresuotų asmenų prašymą ir asmens mirtį patvirtinantį dokumentą.

VII SKYRIUS

VARDO, PAVARDĖS IR LYTIES PAKEITIMO REGISTRAVIMAS

26 straipsnis. Vardo ir pavardės pakeitimo registravimas

1. Asmuo turi teisę pasikeisti savo vardą ir pavardę Vyriausybės nustatytais pagrindais ir tvarka.

2. Sprendimą pakeisti vardą ir pavardę civilinės būklės aktų įraše priima civilinės metrikacijos įstaiga. Vyriausybės nustatytais atvejais turi būti gautas Vyriausybės įgaliotos institucijos leidimas pakeisti vardą ar pavardę.

3. Vardo ir pavardės pakeitimą registruoja civilinės metrikacijos įstaiga, priėmusi sprendimą pakeisti vardą ir pavardę. Vardo ir pavardės pakeitimas registruojamas ne vėliau kaip kitą darbo dieną nuo sprendimo pakeisti vardą ir pavardę priėmimo, o tais atvejais, kai reikalingas Vyriausybės įgaliotos institucijos leidimas pakeisti vardą ar pavardę, – nuo šio leidimo gavimo civilinės metrikacijos įstaigoje dienos.

4. Vardo ir pavardės pakeitimas registruojamas sudarant asmens paskutinio civilinės būklės akto įrašo pakeitimo įrašą, išskyrus šio straipsnio 5 dalyje nustatytą atvejį.

5. Sprendimą dėl Lietuvos Respublikoje nuolat gyvenančio ir pabėgėlio statusą turinčio asmens, kuris neturi sudaryto civilinės būklės akto įrašo Lietuvos Respublikoje, vardo ir pavardės pakeitimo atitinkamuose dokumentuose priima Vyriausybės įgaliota institucija.

27 straipsnis. Lyties pakeitimo registravimas

1. Lyties pakeitimą civilinės metrikacijos įstaiga registruoja gavusi asmens prašymą ir Vyriausybės ar jos įgaliotos institucijos nustatyta tvarka sveikatos priežiūros įstaigos išduotą pažymą apie lyties pakeitimą.

2. Lyties pakeitimas registruojamas sudarant lytį pakeitusio asmens gimimo įrašo pakeitimo įrašą.

VIII SKYRIUS

CIVILINĖS BŪKLĖS AKTŲ ĮRAŠŲ KEITIMAS, TAISYMAS, PAPILDYMAS, ATKŪRIMAS IR ANULIAVIMAS

28 straipsnis. Civilinės būklės aktų įrašų keitimo, taisymo, papildymo,

anuliavimo ir atkūrimo tvarka ir pagrindai

1. Civilinės būklės aktų įrašus keičia, taiso, papildo, anuliuoja ar atkuria civilinės metrikacijos įstaiga asmens, kurio civilinės būklės aktas įregistruotas, prašymu, suinteresuoto asmens prašymu arba savo iniciatyva (ex officio) Civilinės būklės aktų registravimo taisyklėse nustatyta tvarka.

2. Civilinės būklės aktų įrašai keičiami ar papildomi, kai paaiškėja nauji (pasikeitę) duomenys apie asmenį, jo tėvus ar sutuoktinį ir yra tai patvirtinantis dokumentas.

3. Civilinės būklės aktai taisomi, kai:

1) civilinės būklės akto įraše yra rašybos ar apsirikimo klaidų;

2) buvo klaidų dokumente, kuriuo remiantis buvo įregistruotas civilinės būklės aktas, ir klaidingi duomenys tame dokumente yra ištaisyti.

4. Civilinės būklės akto įrašas anuliuojamas, kai:

1) paaiškėja, kad tam pačiam asmeniui įrašytas antras toks pat įrašas;

2) paaiškėja, kad santuokos nutraukimas įregistruotas po vieno iš sutuoktinių mirties;

3) įsiteisėjo teismo sprendimas dėl santuokos pripažinimo negaliojančia, dėl civilinės būklės akto įrašo neteisingumo ar dėl teismo sprendimo, kuriuo remiantis įregistruotas civilinės būklės aktas, panaikinimo;

4) buvo įrašytas atkurtasis civilinės būklės akto įrašas ir randamas pirminis civilinės būklės akto įrašas.

5. Neišlikę civilinės būklės aktų įrašai yra atkuriami.

6. Civilinės metrikacijos įstaigos atsisakymas pakeisti, papildyti, ištaisyti, anuliuoti ar atkurti civilinės būklės akto įrašą gali būti skundžiamas Lietuvos Respublikos civilinio proceso kodekso nustatyta tvarka.

IX SKYRIUS

BAIGIAMOSIOS NUOSTATOS

29 straipsnis. Pasiūlymai Vyriausybei

Vyriausybė ar jos įgaliota institucija iki 2015 m. gruodžio 31 d. priima šio įstatymo įgyvendinamuosius teisės aktus.

30 straipsnis. Įstatymo įsigaliojimas ir įgyvendinimas

1. Šis įstatymas, išskyrus 29 straipsnį, įsigalioja 2016 m. sausio 1 d.

2. Civilinės būklės aktų įrašų įregistravimo liudijimai, išduoti iki šio įstatymo įsigaliojimo, turi įrodomąją galią.

3. Civilinės būklės aktų registravimo procedūroms, atliekamoms remiantis iki šio įstatymo įsigaliojimo išduotais dokumentais, kurių pagrindu iki šio įstatymo įsigaliojimo buvo registruojami civilinės būklės aktai, taikomos iki šio įstatymo įsigaliojimo galiojusių teisės aktų nuostatos.

31 straipsnis. Įstatymo taikymas

Kituose teisės aktuose vartojamos sąvokos „gimimo liudijimas“, „santuokos liudijimas“, „ištuokos liudijimas“, „mirties liudijimas“ atitinka šiame įstatyme vartojamas atitinkamas sąvokas – gimimo įrašą, santuokos sudarymo įrašą, santuokos nutraukimo įrašą, mirties įrašą liudijantis išrašas.

Skelbiu šį Lietuvos Respublikos Seimo priimtą įstatymą.

Respublikos Prezidentas